**Πρόγραμμα Κοινωνικού Τουρισμού ΔΥΠΑ**

***Πότε ξεκινούν οι αιτήσεις για το πρόγραμμα;***

Τη Δευτέρα, 3 Ιουνίου και ώρα 18:00, ξεκινά η υποβολή ηλεκτρονικών αιτήσεων δικαιούχων και παρόχων για τη συμμετοχή τους στο Πρόγραμμα Κοινωνικού Τουρισμού 2024-2025 Δημόσιας Υπηρεσίας Απασχόλησης (ΔΥΠΑ).

***Πότε ξεκινάει το πρόγραμμα και τι περιλαμβάνει;***

Το πρόγραμμα θα ξεκινήσει την 1η Ιουλίου 2024 και θα αφορά σε 300.000 επιταγές (voucher).

Η επιταγή, με την οποία γίνεται η διαδικασία συμμετοχής, είναι ένας μοναδικός αριθμός για κάθε δικαιούχο και κάθε ωφελούμενο (σύζυγοι, τέκνα, συνοδοί ΑμεΑ) ξεχωριστά. Οι δικαιούχοι-ωφελούμενοι μπορούν να πραγματοποιήσουν έως 6 διανυκτερεύσεις σε τουριστικό κατάλυμα που επιλέγουν από το «Μητρώο Παρόχων» της ΔΥΠΑ, κατόπιν απευθείας συνεννόησής τους με τον πάροχο, με μικρή ιδιωτική συμμετοχή.

Ειδικά για καταλύματα σε Λέρο, Λέσβο, Χίο, Κω και Σάμο μπορούν να πραγματοποιηθούν έως 10 διανυκτερεύσεις δωρεάν (μηδενική ιδιωτική συμμετοχή), ενώ στα καταλύματα της Β. Εύβοιας, του Έβρου και της Θεσσαλίας (πλην Σποράδων) μπορούν να πραγματοποιηθούν έως 12 δωρεάν διανυκτερεύσεις.

Οι τιμές επιδότησης παραμένουν αυξημένες κατά 20% για τον μήνα αιχμής Αύγουστο και για τις περιόδους Χριστουγέννων και Πάσχα. Η αύξηση ισχύει για όλο τον χρόνο για τα καταλύματα της Β. Εύβοιας, του Έβρου και της Θεσσαλίας.

Εκτός από τη διαμονή σε τουριστικά καταλύματα επιδοτούνται και ακτοπλοϊκά εισιτήρια. Η συμμετοχή των δικαιούχων ανέρχεται σε 25%. Για τα άτομα με αναπηρία τα ακτοπλοϊκά εισιτήρια διατίθενται δωρεάν.

***Ποιο είναι δικαιούχοι του προγράμματος κοινωνικού τουρισμού;***

Δικαιούχοι του προγράμματος κοινωνικού τουρισμού είναι:

* εργαζόμενοι με εξαρτημένη σχέση εργασίας ιδιωτικού δικαίου κατά τη λήξη της προθεσμίας υποβολής αιτήσεων ή
* ασφαλισμένοι στον eEΦΚΑ στην επαγγελματική τους κατηγορία με εισφορές υπέρ του κλάδου ανεργίας της ΔΥΠΑ οποτεδήποτε στο διάστημα από 01.01.2023 έως την προηγουμένη της λήξης της προθεσμίας υποβολής αιτήσεων ή
* άνεργοι με συνεχόμενο χρονικό διάστημα ανεργίας τουλάχιστον τριών μηνών κατά την ημερομηνία λήξης της προθεσμίας υποβολής αιτήσεων.

Το οικογενειακό εισόδημα δεν μπορεί να ξεπερνά τις 30.000 ευρώ, ενώ για τους μακροχρόνια ανέργους (ανεργία άνω των 12 μηνών) το εισόδημα δεν μπορεί να ξεπερνά τα 16.000 € για τους άγαμους, τα 24.000 € για τους έγγαμους (προσαυξανόμενο κατά 5.000 € ανά τέκνο) ή 29.000 € για τις μονογονεϊκές οικογένειες (προσαυξανόμενο κατά 5.000 € για κάθε τέκνο μετά το πρώτο).

Σημειώνεται ότι δεν μπορούν να συμμετάσχουν στο πρόγραμμα εργαζόμενοι και άνεργοι που επιδοτούνται για τη συμμετοχή τους σε πρόγραμμα κοινωνικού τουρισμού οποιουδήποτε άλλου φορέα για την ίδια περίοδο και όσοι (εκτός των ΑμεΑ) πήραν επιταγή στο πρόγραμμα 2023-24.

***Πως επιλέγονται οι δικαιούχοι;***

Η επιλογή των δικαιούχων βασίζεται στη μοριοδότηση συγκεκριμένων κριτηρίων (ΑμεΑ, μονογονέα, αριθμός παιδιών, εισόδημα, συμμετοχή για πρώτη φορά) με αντικειμενικό και διαφανή τρόπο μέσω του Ολοκληρωμένου Πληροφοριακού Συστήματος (ΟΠΣ) της ΔΥΠΑ.

***Πως υποβάλλονται οι αιτήσεις;***

Οι αιτήσεις υποβάλλονται αποκλειστικά ηλεκτρονικά μέσω gov.gr με τους κωδικούς TAXISnet, στην ηλεκτρονική διεύθυνση:

<https://www.gov.gr/ipiresies/ergasia-kai-asphalise/apozemioseis-kai-parokhes/koinonikos-tourismos>

Συγκεκριμένα η διαδρομή είναι: Αρχική – Εργασία και ασφάλιση – Αποζημιώσεις και Παροχές – Προγράμματα Κοινωνικού Τουρισμού (ΔΥΠΑ)

Η πλατφόρμα θα ανοίγει σταδιακά ανάλογα με το τελευταίο ψηφίο του ΑΦΜ των ενδιαφερόμενων δικαιούχων, ως εξής:

|  |  |
| --- | --- |
| ***ΤΕΛΕΥΤΑΙΟ ΨΗΦΙΟ ΑΦΜ*** | ***ΗΜΕΡΟΜΗΝΙΑ*** |
| *0* | *03.06 & 04.06* |
| *1* | *05.06 & 06.06* |
| *2,3,4* | *07.06* |
| *4,5,6* | *08.06* |
| *7,8,9* | *09.06* |

***Πώς έχει εξελιχθεί ο προϋπολογισμός του κοινωνικού τουρισμού τα τελευταία χρόνια;***

Το πρόγραμμα ξεκίνησε να υλοποιείται από τη ΔΥΠΑ το 2013 με τον προϋπολογισμό του να ανέρχεται σε 10 εκ. ευρώ. Το 2020 ο προϋπολογισμός αυξήθηκε στα 37 εκατ. ευρώ, το 2022 ανήλθε στα 35 εκατ. ευρώ, ενώ για το έτος 2024 προβλέπονται 50 εκ. ευρώ, 43% περισσότερα από πέρσι. Δηλαδή, ο προϋπολογισμός τετραπλασιάστηκε σε 5 χρόνια.

***Ποιες είναι οι σημαντικότερες αλλαγές στο πρόγραμμα τα τελευταία χρόνια;***

* Ο τριπλασιασμός των επιταγών από 100.000 σε 300.000.
* Η επιδότηση ακτοπλοϊκών εισιτηρίων.
* Η αύξηση της μέγιστης διάρκειας διακοπών από 5 σε 6 βράδια.
* Η μείωση της ιδιωτικής συμμετοχής.
* Η αύξηση των τιμών επιδότησης για όλες τις κατηγορίες παρόχων.
* Η ψηφιοποίηση και επιτάχυνση της αποπληρωμής των παρόχων.
* Το ειδικό καθεστώς 10 δωρεάν διανυκτερεύσεων για Χίο, Σάμο, Λέρο, Λέσβο και Κω.
* Το ειδικό καθεστώς 12 δωρεάν διανυκτερεύσεων (μηδενική συμμετοχή) για περιοχές που έχουν πληγεί από φυσικές καταστροφές και αυξημένης επιδότησης 20% για όλο το χρόνο για τους παρόχους των περιοχών.
* Διευρύνθηκαν οι δικαιούχοι.
* Η αυξημένη επιδότηση των παρόχων κατά 20% για τον Αύγουστο και για τις γιορτές Χριστουγέννων και Πάσχα.
* Η νωρίτερη έναρξη του προγράμματος από 1η Αυγούστου σε 1η Ιουλίου.
* Ειδική μοριοδότηση για τα άτομα με αναπηρία και τους μονογονείς.

**Πώς ενισχύονται περιοχές που δοκιμάζονται από διάφορες αιτίες π.χ από φυσικές καταστροφές;**

* Φέτος, επιπλέον των πυρόπληκτων περιοχών της Β. Εύβοιας και του Έβρου, προστίθεται η Θεσσαλία (εκτός των Σποράδων) στο ειδικό καθεστώς των 12 διανυκτερεύσεων εντελώς δωρεάν (μηδενική ιδιωτική συμμετοχή) και αυξημένης επιδότησης 20% για όλο το χρόνο για τους παρόχους των περιοχών.
* Επίσης, σε Λέρο, Λέσβο, Χίο, Κω και Σάμο μπορούν να πραγματοποιηθούν έως 10 διανυκτερεύσεις δωρεάν (μηδενική ιδιωτική συμμετοχή).

**Ποια μέριμνα έχει ληφθεί για ειδικές ομάδες πληθυσμού;**

* Το πρόγραμμα προβλέπει ειδική μοριοδότηση για τους μονογονείς και για τα ΑμεΑ.
* Για τα ΑμεΑ προβλέπεται επιπλέον δυνατότητα συμμετοχής κάθε χρόνο, δικαίωμα συνοδού και μηδενική ιδιωτική συμμετοχή στα ακτοπλοϊκά εισιτήρια, ενώ δεν τους επιβάλλεται κύρωση αν δεν κάνουν χρήση των επιταγών τους.
* Για τους γονείς, προβλέπεται αυξημένη μοριοδότηση για κάθε ανήλικο παιδί.
* Προβλέπεται αυξημένη μοριοδότηση για δικαιούχους με χαμηλότερο εισόδημα.

**Ποιες είναι οι πιο σημαντικές αλλαγές στο νέο πρόγραμμα 2024-2025;**

* Αύξηση του προϋπολογισμού από 35.000.000€ σε 50.000.000€
* Προσθήκη της Θεσσαλίας (πλην Σποράδων) στο ειδικό καθεστώς των 12 δωρεάν διανυκτερεύσεων και της ενισχυμένης επιδότησης παρόχων
* Αυξημένες τιμές επιδότησης για όλες τις κατηγορίες καταλυμάτων
* Μοριοδότηση για όσους δεν πήραν επιταγές στο παρελθόν ή δεν πήραν επιταγή εξαιτίας μοριοδότησης στα δυο τελευταία προγράμματα
* Δημιουργία μητρώου παρόχων στο οποίο συμμετέχουν αυτόματα οι πάροχοι του προηγούμενου προγράμματος.

**Πόσο μπορεί να επωφεληθεί οικογένεια που θα πραγματοποιήσει διακοπές στο πλαίσιο του προγράμματος 2024;**

Έστω ότι μια 4μελής οικογένεια επιλέγει να μείνει στην Κρήτη από 01.07 σε ξενοδοχείο 5 αστέρων με πρωινό για 6 διανυκτερεύσεις.

Θα πάρει επιδότηση για το ξενοδοχείο 840€ (4 άτομα Χ 6 διανυκτερεύσεις Χ 35€)

Για τα ακτοπλοϊκά με τιμή 100€ μετ’ επιστροφής, 200 € (50 Χ 4)

Σύνολο 1.040€

Αν η διαμονή ορισθεί τον Αύγουστο η επιδότηση θα είναι προσαυξημένη κατά 20% και θα διαμορφωθεί στα 1.008 € για το ξενοδοχείο (42€ Χ 4άτομα Χ 6 διανυκτερεύσεις)

Έστω ότι η ίδια οικογένεια επιλέξει για τη διαμονή τη Β. Εύβοια για την ίδια κατηγορία ξενοδοχείου για 12 διανυκτερεύσεις.

Θα πάρει επιδότηση 2.688€ (56€ Χ 4 άτομα Χ 12 διανυκτερεύσεις)

Αν επιλέξει να μείνει σε ξενοδοχείο 3 αστέρων θα πάρει επιδότηση 2.064€ (43€ Χ 4 άτομα Χ 12 διανυκτερεύσεις).

**Ακουλουθούν αναλυτικοί πίνακες με τις τιμές επιδότησης και τα ανώτατα ποσά ιδιωτικής συμμετοχής**

**ΠΙΝΑΚΑΣ 1**

**ΤΙΜΕΣ ΕΠΙΔΟΤΗΣΗΣ ΓΙΑ ΚΑΤΑΛΥΜΑΤΑ ΟΛΩΝ ΤΩΝ ΠΕΡΙΟΧΩΝ ΠΛΗΝ ΤΩΝ ΔΗΜΩΝ ΙΣΤΙΑΙΑΣ – ΑΙΔΗΨΟΥ ΚΑΙ ΜΑΝΤΟΥΔΙΟΥ – ΛΙΜΝΗΣ – ΑΓ. ΑΝΝΑΣ ΤΗΣ ΕΥΒΟΙΑΣ ΚΑΙ ΤΩΝ ΠΕΡΙΦΕΡΕΙΑΚΩΝ ΕΝΟΤΗΤΩΝ ΜΑΓΝΗΣΙΑΣ, ΚΑΡΔΙΤΣΑΣ, ΛΑΡΙΣΑΣ, ΤΡΙΚΑΛΩΝ ΚΑΙ ΕΒΡΟΥ**

**(ΑΝΑ ΔΙΚΑΙΟΥΧΟ/ΩΦΕΛΟΥΜΕΝΟ – ΑΝΑ ΔΙΑΝΥΚΤΕΡΕΥΣΗ)**

|  |  |  |  |
| --- | --- | --- | --- |
| **ΤΥΠΟΣ ΚΑΤΑΛΥΜΑΤΟΣ** | **ΚΑΤΗΓΟΡΙΑ** | **ΜΕ ΠΡΩΙΝΟ** | **ΧΩΡΙΣ ΠΡΩΙΝΟ** |
| ΞΕΝΟΔΟΧΕΙΑ | 5 ΑΣΤΕΡΩΝ | 35€ | 28€ |
| 4 ΑΣΤΕΡΩΝ | 32€ | 26€ |
| 3 ΑΣΤΕΡΩΝ | 30€ | 25€ |
| 2 ΑΣΤΕΡΩΝ | 25€ | 23€ |
| 1 ΑΣΤΕΡΟΣ | 22€ | 21€ |
| ΕΝΟΙΚΙΑΖΟΜΕΝΑ ΕΠΙΠΛΩΜΕΝΑ ΔΙΑΜΕΡΙΣΜΑΤΑ | 5 ΚΛΕΙΔΙΩΝ | 27€ | 25€ |
| 4 ΚΛΕΙΔΙΩΝ | 24€ | 22€ |
| 3 ΚΛΕΙΔΙΩΝ | 22€ | 20€ |
| 2 ΚΛΕΙΔΙΩΝ | 18€ | 16€ |
| 1 ΚΛΕΙΔΙ &ΧΩΡΙΣ ΚΑΤΑΤΑΞΗ | 16€ | 15€ |
| ΤΟΥΡΙΣΤΙΚΕΣ ΕΠΙΠΛΩΜΕΝΕΣ ΚΑΤΟΙΚΙΕΣ – ΕΠΑΥΛΕΙΣ | \_ | 25€ | 19€ |
| ΟΡΓΑΝΩΜΕΝΕΣ ΚΑΤΑΣΚΗΝΩΣΕΙΣ | - | 11€ | 10€ |

**ΠΙΝΑΚΑΣ 2**

**ΑΝΩΤΑΤΑ ΠΟΣΑ ΙΔΙΩΤΙΚΗΣ ΣΥΜΜΕΤΟΧΗΣ ΣΕ ΚΑΤΑΛΥΜΑΤΑ ΟΛΩΝ ΤΩΝ ΠΕΡΙΟΧΩΝ ΠΛΗΝ ΤΩΝ ΔΗΜΩΝ ΙΣΤΙΑΙΑΣ – ΑΙΔΗΨΟΥ ΚΑΙ ΜΑΝΤΟΥΔΙΟΥ – ΛΙΜΝΗΣ – ΑΓ. ΑΝΝΑΣ ΤΗΣ ΕΥΒΟΙΑΣ, ΤΩΝ ΠΕΡΙΦΕΡΕΙΑΚΩΝ ΕΝΟΤΗΤΩΝ ΜΑΓΝΗΣΙΑΣ, ΚΑΡΔΙΤΣΑΣ, ΛΑΡΙΣΑΣ, ΤΡΙΚΑΛΩΝ ΚΑΙ ΕΒΡΟΥ ΚΑΙ ΝΗΣΩΝ ΛΕΡΟΥ, ΛΕΣΒΟΥ, ΧΙΟΥ, ΚΩ ΚΑΙ ΣΑΜΟΥ**

**(ΑΝΑ ΔΙΚΑΙΟΥΧΟ/ΩΦΕΛΟΥΜΕΝΟ – ΑΝΑ ΔΙΑΝΥΚΤΕΡΕΥΣΗ)**

|  |  |  |  |
| --- | --- | --- | --- |
| **ΤΥΠΟΣ ΚΑΤΑΛΥΜΑΤΟΣ** | **ΚΑΤΗΓΟΡΙΑ** | **ΜΕ ΠΡΩΙΝΟ** | **ΧΩΡΙΣ ΠΡΩΙΝΟ** |
| ΞΕΝΟΔΟΧΕΙΑ | 5 ΑΣΤΕΡΩΝ | 12€ | 7€ |
| 4 ΑΣΤΕΡΩΝ | 9€ | 6€ |
| 3 ΑΣΤΕΡΩΝ | 6€ | 2€ |
| 2 ΑΣΤΕΡΩΝ | 3€ | 1€ |
| 1 ΑΣΤΕΡΟΣ | 2€ | 1€ |
| ΕΝΟΙΚΙΑΖΟΜΕΝΑ ΕΠΙΠΛΩΜΕΝΑ ΔΙΑΜΕΡΙΣΜΑΤΑ | 5 ΚΛΕΙΔΙΩΝ | 6€ | 4€ |
| 4 ΚΛΕΙΔΙΩΝ | 5€ | 3€ |
| 3 ΚΛΕΙΔΙΩΝ | 4€ | 2€ |
| 2 ΚΛΕΙΔΙΩΝ | 3€ | 1€ |
| 1 ΚΛΕΙΔΙ &ΧΩΡΙΣ ΚΑΤΑΤΑΞΗ | 2€ | 1€ |
| ΤΟΥΡΙΣΤΙΚΕΣ ΕΠΙΠΛΩΜΕΝΕΣ ΚΑΤΟΙΚΙΕΣ – ΕΠΑΥΛΕΙΣ | \_ | 5€ | 3€ |
| ΟΡΓΑΝΩΜΕΝΕΣ ΚΑΤΑΣΚΗΝΩΣΕΙΣ | - | \_ | \_ |

**ΠΙΝΑΚΑΣ 3**

**ΤΙΜΕΣ ΕΠΙΔΟΤΗΣΗΣ ΓΙΑ ΚΑΤΑΛΥΜΑΤΑ ΤΩΝ ΔΗΜΩΝ ΙΣΤΙΑΙΑΣ – ΑΙΔΗΨΟΥ ΚΑΙ ΜΑΝΤΟΥΔΙΟΥ – ΛΙΜΝΗΣ – ΑΓ. ΑΝΝΑΣ ΤΗΣ ΕΥΒΟΙΑΣ ΚΑΙ ΤΩΝ ΠΕΡΙΦΕΡΕΙΑΚΩΝ ΕΝΟΤΗΤΩΝ ΜΑΓΝΗΣΙΑΣ, ΚΑΡΔΙΤΣΑΣ, ΛΑΡΙΣΑΣ, ΤΡΙΚΑΛΩΝ ΚΑΙ ΕΒΡΟΥ**

**(ΑΝΑ ΔΙΚΑΙΟΥΧΟ/ΩΦΕΛΟΥΜΕΝΟ – ΑΝΑ ΔΙΑΝΥΚΤΕΡΕΥΣΗ)**

|  |  |  |
| --- | --- | --- |
| **ΤΥΠΟΣ ΚΑΤΑΛΥΜΑΤΟΣ** | **ΚΑΤΗΓΟΡΙΑ** | **ΜΕ ΠΡΩΙΝΟ** |
| ΞΕΝΟΔΟΧΕΙΑ | 5 ΑΣΤΕΡΩΝ | 56€ |
| 4 ΑΣΤΕΡΩΝ | 49€ |
| 3 ΑΣΤΕΡΩΝ | 43€ |
| 2 ΑΣΤΕΡΩΝ | 34€ |
| 1 ΑΣΤΕΡΟΣ | 29€ |
| ΕΝΟΙΚΙΑΖΟΜΕΝΑ ΕΠΙΠΛΩΜΕΝΑ ΔΙΑΜΕΡΙΣΜΑΤΑ | 5 ΚΛΕΙΔΙΩΝ | 40€ |
| 4 ΚΛΕΙΔΙΩΝ | 35€ |
| 3 ΚΛΕΙΔΙΩΝ | 31€ |
| 2 ΚΛΕΙΔΙΩΝ | 25€ |
| 1 ΚΛΕΙΔΙ &ΧΩΡΙΣ ΚΑΤΑΤΑΞΗ | 22€ |
| ΤΟΥΡΙΣΤΙΚΕΣ ΕΠΙΠΛΩΜΕΝΕΣ ΚΑΤΟΙΚΙΕΣ – ΕΠΑΥΛΕΙΣ | \_ | 36€ |
| ΟΡΓΑΝΩΜΕΝΕΣ ΚΑΤΑΣΚΗΝΩΣΕΙΣ | - | 13€ |